החיות של שירותי הביון הישראליים מכות שוב?

גורמים ברצועת עזה מדווחים הבוקר (ד') כי חמאס הצליח לתפוס לפני כמה שבועות מול חופי עזה דולפין המצויד במתקני ריגול ומצלמות מעקב. על פי הדיווח, מי שעלה על עקבות הדולפין הוא הקומנדו הימי של הזרוע הצבאית של חמאס. מדובר ביחידת הצוללנים שחדרו לישראל בצוק איתן וחוסלו על החוף בזיקים

הגורמים העריכו שהמטרה של הצמדת אמצעי המעקב לדולפין הייתה לצלם ולרגל אחר האימונים של יחידות הצוללנים. בעיתון הפלסטיני "אל-קודס" דווח שהלוחמים חשדו בדולפין כשהבחינו "בתנועות חשודות" שלו מול נמל עזה.

כך עשוי להיראות דולפין מרגל (צילום: Gettyimages)

הדולפין הוצא מהמים ונבדק על החוף, שם התגלו אמצעי הריגול. הגורמים ששוחחו עם "אל-קודס" טענו כי אחד המכשירים מסוגל לשגר חצים קטנים שיכולים לפצוע קשה ואף להרוג בן אדם במים.

הם העריכו שישראל ניסתה באמצעות הדולפין או לעקוב אחרי אנשי הקומנדו הימי של חמאס או לפגוע בהם. בינתיים הונחו לוחמי הקומנדו הימי של הארגון לנקוט משנה זהירות.

בשנים האחרונות נטען לא פעם נטען בתקשורת הערבית כי ישראל משתילה אמצעי ריגול על בעלי חיים. לא אחת דווח על ציפורים ועופות שעליהם הושתלו לכאורה אמצעי ריגול ונמצאו בשטחי מדינות ערב. כמו כן, ב-2010 נטען במצרים כי כריש קטלני שהרג כמה תיירים נשלח על ידי המוסד כדי לפגוע בתיירות המצרית.

רק בשבוע שעבר טענה הזרוע הצבאית של חמאס כי הצליחה להשתלט על מזל"ט ישראלי, לפרק אותו, להרכיבו מחדש ולהעביר אותו לשירותה. מדובר במזל"ט "רוכב שמיים" של חיל התותחנים שהתרסק בחודש שעבר ברצועה.